 Το Περιφερειακό πρόγραμμα του Ινδικού Ωκεανού (Programme Régional d’appui dans le secteur de l’observation, de la gestion et de la préservation des écoystricèmes terrestres et marins/Περιφερειακό πρόγραμμα στήριξης στον τομέα της παρακολούθησης, της διαχείρισης και της διατήρησης των χερσαίων και θαλάσσιων οικοσυστημάτων, 4 εκατ. EUR), στοχεύει στη βελτίωση της επιτήρησης και της παρακολούθησης των χερσαίων και θαλάσσιων οικοσυστημάτων στις Γαλλικές περιοχές του νοτίου ημισφαιρίου και της Ανταρκτικής, στην αποκατάσταση των οικοσυστημάτων και στην ενίσχυση των μηχανισμών πρόληψης επιπτώσεων. Η συμφωνία ανάθεσης με την «Agence Française de Développement» υπεγράφη στα τέλη Ιουλίου 2019 και έχει εκταμιευθεί ποσό ύψους 1,4 εκατ. EUR.

 Στην Καραϊβική, το περιφερειακό πρόγραμμα «Resembid» (Resilience Sustainable Energy and Marine Biodiversity/Ανθεκτικότητα, Βιώσιμη ενέργεια και Θαλάσσια βιοποικιλότητα, 40 εκατ. EUR) ενισχύει την περιβαλλοντικά βιώσιμη οικονομική ανάπτυξη εστιάζοντας στην ανθεκτικότητα, τη βιώσιμη ενέργεια και τη θαλάσσια βιοποικιλότητα. Στόχος είναι η αναβάθμιση των πεπαλαιωμένων υποδομών και η αύξηση της ενεργειακής απόδοσης, η βελτίωση της προστασίας και της βιώσιμης διαχείρισης της θαλάσσιας βιοποικιλότητας και η αύξηση της ανθεκτικότητας σε ακραία και επαναλαμβανόμενα φυσικά φαινόμενα. Το 2019 εκταμιεύθηκαν 3,62 εκατ. EUR.

Φόρουμ ΥΧΕ-ΕΕ

Το 17ο φόρουμ ΕΕ-ΥΧΕ έλαβε χώρα τον Μάρτιο του 2019 στη Γαλλική Πολυνησία, με υψηλού επιπέδου εκπροσώπους των ΥΧΕ και των κρατών μελών, παρουσία του Ευρωπαίου Επιτρόπου για τη διεθνή συνεργασία και την ανάπτυξη, Neven Mimica, προέδρου του φόρουμ.

Στα συμπεράσματα του 17ου Φόρουμ ΥΧΕ-ΕΕ, η ΕΕ, οι ΥΧΕ και τα κράτη μέλη με τα οποία είναι συνδεδεμένες οι ΥΧΕ αναγνώρισαν ότι το 2019 ήταν έτος καθοριστικής σημασίας για το μέλλον των σχέσεων ΥΧΕ-ΕΕ, με τις διαπραγματεύσεις για τη νέα απόφαση για τη σύνδεση ΥΧΕ-ΕΕ, το πολυετές δημοσιονομικό πλαίσιο της ΕΕ για την περίοδο 2021-2027, τη διαδικασία του Brexit και το πλαίσιο που θα διαδεχθεί τη συμφωνία του Κοτονού.

Στο περιθώριο του φόρουμ, πραγματοποιήθηκαν τριμερείς συναντήσεις σε πολιτικό επίπεδο (1η Μαρτίου 2019) μεταξύ των αντιπροσώπων των κρατών μελών με τα οποία είναι συνδεδεμένες οι ΥΧΕ (με τη συμμετοχή του Γάλλου Υπουργού Υπερπόντιων Χωρών), των επικεφαλής των αντιπροσωπειών των ΥΧΕ και του Επιτρόπου, και ήταν χρήσιμες ευκαιρίες για να συζητηθεί η εταιρική σχέση ΕΕ-ΥΧΕ για την περίοδο μετά το 2020. Διοργανώθηκε επίσης τεχνικό εργαστήριο με θέμα «Βιώσιμη ανάπτυξη μέσω της περιφερειακής συνεργασίας». Το εργαστήριο αποτέλεσε μια καλή ευκαιρία για να συζητηθεί ο ρόλος που θα μπορούσαν να διαδραματίσουν οι ΥΧΕ στην ενίσχυση της περιφερειακής συνεργασίας στις γειτονικές τους χώρες.

Τριμερείς διαβουλεύσεις (τριμερείς συναντήσεις)

Τρεις τριμερείς συναντήσεις μεταξύ της Επιτροπής (προέδρου), των αντιπροσώπων των ΥΧΕ και των κρατών μελών, με τα οποία συνδέονται οι YXE, διοργανώθηκαν το 2019 στις Βρυξέλλες (τον Απρίλιο, τον Ιούλιο και τον Οκτώβριο), προσφέροντας μια πλατφόρμα διαλόγου για την ανταλλαγή σχετικών πληροφοριών, την εξέταση θεμάτων προτεραιότητας κοινού ενδιαφέροντος και την παρακολούθηση της προόδου όσον αφορά την εφαρμογή της απόφασης σύνδεσης.

Ομάδες εργασίας εταιρικής σχέσης

Τον Ιούλιο του 2019, συνεδρίασε η ομάδα εργασίας για την εφαρμογή της εταιρικής σχέσης για το περιβάλλον, την κλιματική αλλαγή και τη βιώσιμη ενέργεια, ιδίως για την ανταλλαγή πληροφοριών σχετικά με τις διάφορες πτυχές που σχετίζονται με τις πολιτικές και τις πρωτοβουλίες της ΕΕ για τους ωκεανούς, τα προγράμματα Best και LIFE.

Εκτός από το θεσμικό πλαίσιο και τα όργανα διαλόγου, το 2019, διοργανώθηκαν τρεις εκδηλώσεις μέσω του OCTA, με τη στήριξη της Επιτροπής. Τον Οκτώβριο, πραγματοποιήθηκε στις Βρυξέλλες διάσκεψη με τίτλο «From the Poles to the Tropics, OCT’s Blue Landscape/Από τους πόλους ως τους τροπικούς, το Γαλάζιο πανόραμα των ΥΧΕ» και είχε ως αποτέλεσμα την υπογραφή «δήλωσης των ΥΧΕ για τους ωκεανούς», στην οποία τονίζεται η δέσμευσή τους να προστατεύσουν τους ωκεανούς και να αναδείξουν τις κοινωνικές και οικονομικές αξίες τους. Το Δεκέμβριο του 2019 διοργανώθηκε εργαστήριο για τη βιώσιμη ενέργεια. Το εργαστήριο επέτρεψε τη διενέργεια συζητήσεων γι’ αυτό το θέμα κοινού ενδιαφέροντος μεταξύ τεχνικών εμπειρογνωμόνων στον τομέα της ενέργειας από τις ΥΧΕ και της Επιτροπής. Οι ΥΧΕ παρουσίασαν την πρόοδο που επιτεύχθηκε όσον αφορά την εφαρμογή του ενεργειακού χάρτη πορείας, ο οποίος υπεγράφη το 2015. Τέλος, ο OCTA διοργάνωσε εργαστήριο για τα προγράμματα της ΕΕ, το Δεκέμβριο του 2019, με σκοπό την ανταλλαγή πληροφοριών σχετικά με τα προγράμματα της ΕΕ και τις δυνατότητες χρηματοδότησης για τις ΥΧΕ.

δ) Ευρωπαϊκή Τράπεζα Επενδύσεων

Η απόφαση για τη σύνδεση ΥΧΕ-ΕΕ παρέχει χρηματοδοτική βοήθεια στις ΥΧΕ μέσω χρηματοδοτικών μηχανισμών που τελούν υπό τη διαχείριση της Ευρωπαϊκής Τράπεζας Επενδύσεων (ΕΤΕπ) για την περίοδο 2014-2020, στο πλαίσιο του 3ου χρηματοδοτικού πρωτοκόλλου: της επενδυτικής διευκόλυνσης ΥΧΕ (τρέχουσα προικοδότηση: 48,5 εκατ. EUR), της χρηματοδότησης για επιδοτήσεις επιτοκίου και τεχνική βοήθεια (5 εκατ. EUR) και των ιδίων πόρων της ΕΤΕπ (έως 100 εκατ. EUR).